Polícia zatkla jednu osobu po stredajších výtržnostiach fanúšikov počas zápasu futbalovej Ligy majstrov medzi SSC Neapol a Unionom Berlín (1:1).
Domáci priaznivci hádzali do sektora hostí petardy a svetlice. V počiatočných fázach zápasu sa z tribún ozývali hlasité explózie. Podľa hovorcu nemeckého klubu Christiana Arbeita nedošlo k žiadnym zraneniam. "Naozaj sa nedalo ignorovať, aké hlasité boli tie petardy. Po jednej či dvoch mnou trhlo, na takýto druh situácie jednoducho nebývate pripravený," uviedol po stretnutí tréner Unionu Urs Ficher.
K nepokojom medzi fanúšikmi došlo ešte pred zápasom, pripomenula agentúra DPA. Jedenásť priaznivcov zadržali v noci na stredu po tom, ako vyvolali viacero vážnych stretov s políciou. Podľa talianskych médií nešlo iba o fanúšikov Unionu, ale aj o priaznivcov Borussie Mönchengladbach, ktorí už dlhší čas trpia animozitou voči Neapolčanom.